DECIZIA COMISIEI
din 2 august 2007
de recunoaștere, în principiu, a conformității dosarelor transmise pentru examinare detaliată în vederea eventualei înscrieri a clorantraniliprolului, a heptamaloxiglucanului, a spirotetramatului și a virusului poliedrozei nucleare Helicoverpa armigera în anexa I la Directiva 91/414/CEE a Consiliului
[notificată cu numărul C(2007) 3669]
(Text cu relevanță pentru SEE)
(2007/560/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (1), în special articolul 6 alineatul (3),
întrucât:
(1)
Directiva 91/414/CEE prevede elaborarea unei liste comunitare de substanțe active a căror încorporare în produsele de protecție a plantelor este autorizată.
(2)
DuPont International Operations Sarl a înaintat autorităților Irlandei, la 2 februarie 2007, un dosar privind substanța activă clorantraniliprol cu o cerere în vederea obținerii înscrierii acesteia în anexa I la Directiva 91/414/CEE. ELICITYL a înaintat autorităților Franței, la 9 mai 2006, un dosar privind substanța activă heptamaloxiglucan cu o cerere în vederea înscrierii acesteia în anexa I la Directiva 91/414/CEE. Bayer CropScience AG a înaintat autorităților Austriei, la 9 octombrie 2006, un dosar privind substanța activă spirotetramat cu o cerere în vederea înscrierii acesteia în anexa I la Directiva 91/414/CEE. Andermatt Biocontrol GmbH a înaintat autorităților Estoniei, la 7 august 2006, un dosar privind substanța activă virusul poliedrozei nucleare Helicoverpa armigera cu o cerere în vederea înscrierii acesteia în anexa I la Directiva 91/414/CEE.
(3)
Autoritățile Irlandei, Franței, Austriei și Estoniei au notificat Comisiei faptul că, la o examinare preliminară, dosarele depuse pentru substanțele active în cauză par a întruni cerințele în ceea ce privește datele și informațiile prevăzute în anexa II la Directiva 91/414/CEE. De asemenea, dosarele depuse par să îndeplinească cerințele în materie de date și informații prevăzute în anexa III la Directiva 91/414/CEE în ceea ce privește un produs de protecție a plantelor care conține substanța activă în cauză. În conformitate cu dispozițiile articolului 6 alineatul (2) din Directiva 91/414/CEE, dosarele au fost ulterior transmise de către solicitant Comisiei și celorlalte state membre, iar apoi Comitetului permanent pentru lanțul alimentar și sănătatea animală.
(4)
Prezenta decizie are drept obiectiv să confirme în mod oficial, la nivelul Comunității, faptul că dosarele îndeplinesc, în principiu, cerințele în ceea ce privește datele și informațiile menționate în anexa II și, pentru cel puțin un produs de protecție a plantelor care conține substanța activă în cauză, cu cerințele menționate în anexa III la Directiva 91/414/CEE.
(5)
Prezenta decizie nu ar trebui să aducă atingere dreptului Comisiei de a cere solicitantului să prezinte date sau informații suplimentare, în scopul clarificării anumitor puncte ale dosarului.
(6)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Fără a aduce atingere articolului 6 alineatul (4) din Directiva 91/414/CEE, dosarele privind substanțele active care figurează în anexa la prezenta decizie, care au fost transmise Comisiei și statelor membre în vederea obținerii înscrierii acestor substanțe în anexa I la directiva menționată, îndeplinesc, în principiu, cerințele în materie de date și informații prevăzute în anexa II la directiva menționată.
Dosarele îndeplinesc, de asemenea, cerințele în materie de date și informații prevăzute în anexa III la directiva menționată anterior în ceea ce privește un produs de protecție a plantelor care conține substanța activă în cauză, luând în considerare utilizările propuse.
Articolul 2
Statele membre raportoare continuă examinarea detaliată a dosarelor menționate la articolul 1 și comunică concluziile examinării lor Comisiei, însoțite de recomandarea privind includerea sau nu în anexa I la Directiva 91/414/CEE a substanțelor active menționate la articolul 1, precum și orice condiții privind respectivele includeri, în cel mai scurt termen posibil și într-o perioadă de cel mult un an de la data publicării prezentei decizii în Jurnalul Oficial al Uniunii Europene.
Articolul 3
Prezenta decizie se adresează statelor membre.
Adoptată la Bruxelles, 2 august 2007.